
РЕШЕНИЕ
№ РС-255-25-101

	Днес, 02.10.2025 г., Комисията за противодействие на корупцията /КПК/, в състав:
            
За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията № КИ-126 от 28.04.2025 г. по сигнал с вх. № С-255/09.04.2025 г. на КПК. 
Производството е образувано срещу Петър Неделев в качеството му на кмет на Община С. за мандат 2023-2027 г. и Марияна Топузова в качеството ѝ на общински съветник в Общински съвет (ОбС) С. за мандат 2023-2027 година.
В сигнала се посочва, че Община С. е сключила договори за правни консултации с фирма, чийто управител е баща на действащ юрисконсулт на общината. Фирмата е „***“ ЕООД, ЕИК: *** с управител Д. Й. А., който е баща на юрисконсулт в общината – И. Д. А.. Посочва се още един сключен договор от Община С., представлявана от кмета на общината – с адвокат В. К.. За него се твърди, че е съпруг на друг юрисконсулт в общината – П. П., както и че същият представлява и защитава общината по административно и по гражданско дело. 
Съдържат се и твърдения за общинския съветник в ОбС С. Марияна Топузова, която е съпруга на директора на общинското предприятие „***“ ООД. За нея се твърди, че е взела участие в гласуване за състоянието на системите за финансово управление и контрол за 2023 г. за „***“ ООД, отразено в Решение № 51/28.02.2024 година. Топузова е взела участие и в гласуването на Решение № 112/25.06.2024 г. на ОбС С., отново касаещо същото дружество. Посочва се още, че видно от Протокол № 28/31.03.2025 г. в т. 15 Марияна Топузова е подкрепила докладна записка, отново отнасяща се до „***“ ООД.
От производство с вх. № С-228/21.03.2024 г. на КПК служебно са приобщени Удостоверение за избран кмет на община № 1/09.11.2023 г. на Общинска избирателна комисия С. и Клетвен лист на Петър Неделев от 10.11.2023 година.
С писма вх. № КПК-5172-1/17.06.2025 г. и № КПК-5172-3/23.07.2025 г. на КПК съответно от председателя на Постоянната комисия по противодействие на корупцията и отнемане на незаконно придобито имущество към ОбС С. и от кмета на Община С. са получени заверени копия на документи, както следва: Клетвен лист на Марияна Топузова за мандат 2023-2027 г.; Решение № 51/28.02.2024 г. на ОбС С., ведно с поименен списък на гласувалите общински съветници; Протокол № 8/28.02.2024 г.  от проведено заседание на ОбС С.; Решение № 112/25.06.2024 г. на ОбС С., ведно с поименен списък на гласувалите общински съветници; Протокол № 28/31.03.2025 г. от проведено заседание на ОбС С., ведно с докладна записка с вх. № 83/21.03.2025 г. на ОбС С.; Допълнително споразумение № 71/29.03.2024 г. за назначаване на И. Д. А. на длъжността юрисконсулт; Заповед № 11/09.04.2025 г. за прекратяване на трудовото правоотношение на И. А.; Трудов договор № 102/16.11.2023 г. за назначаване на П. П. като юрисконсулт и Допълнително споразумение № 88/27.05.2024 година. 
Служебно са извършени справки в Регистър НБД „Население“, Търговския регистър и регистър на юридическите лица с нестопанска цел (ТРРЮЛНЦ) и на интернет страницата на Община и ОбС С.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-255/09.04.2025 г. на КПК е подаден от лица с посочени три имена, адрес и телефон за връзка и е надлежно подписан.
Петър Неделев е избран за кмет на Община С. за мандат 2023-2027 г., видно от Удостоверение за избран кмет на община № 1/09.11.2023 г. на Общинска избирателна комисия С. и е подписал клетвен лист на 10.11.2023 година.
Марияна Топузова е избрана за общински съветник в ОбС С. за мандат 2023-2027 г. и е подписала Клетвен лист на 10.11.2023 година.

„***“ ЕООД, ЕИК: *** е търговско дружество с предмет на дейност: покупка на стоки или други вещи с цел да се препродадат в първоначален, преработен или обработен вид, продажба на стоки от собствено производство, консултантски услуги и други. Едноличен собственик на капитала на дружеството и негов управител е Д. Й. А..
От извършена в НБД „Население“ справка е видно, че Д. А. е баща на И. Д. А. Не се установи между посочените две лица и Петър Неделев да е налице роднинска връзка по права линия, по съребрена линия – до четвърта степен включително, или по сватовство – до втора степен включително. 
От същата справка се установи, че П. С. П. е неомъжена. Между нея и Петър Неделев също не е налице роднинска връзка по права линия, по съребрена линия – до четвърта степен включително, или по сватовство – до втора степен включително.
От представените по административната преписка документи е видно, че между Община С., представлявана от Петър Неделев, в качеството му на кмет, и „***“ ЕООД, представлявано от Д. А., е сключен Договор № 2 за предоставяне на консултантски услуги от 03.01.2024 година. Договорът е сключен със срок до 31.01.2024 г. и е с предмет извършване на анализ на всички готови технически проекти, консултиране по подготовка и изпълнение на проекти, консултиране по изпълнение на споразумения и договори с МРРБ и др. финансиращи органи и преглед на досиета на обществени поръчки в ЦАИС. 
Между Петър Неделев, в качеството му на кмет на Община С. и И. А. е подписано Допълнително споразумение № 71/29.03.2024 г., по силата на което Адов заема длъжността „юрисконсулт“ в Община С. Трудовото правоотношение е прекратено със Заповед № 11/09.04.2025 г. на Петър Неделев.
П. П. е назначена на длъжността „юрисконсулт“ в Община С. с Трудов договор № 102/16.11.2023 г., сключен между нея и Петър Неделев, в качеството му на кмет на общината. Между двамата е подписано и Допълнително споразумение № 88/27.05.2024 година. 
От писмо с вх. № КПК-5172-3/23.07.2025 г. на КПК от кмета на Община С. се установи, че между общината и адвокат В. К. не са налице сключени договори.

От извършена справка в НБД „Население“ се установи, че Марияна Топузова е съпруга на Васил Димитров Топузов.
Видно от публикуваната в ТРРЮЛНЦ информация, В. Т. е управител на „***“ ООД, ЕИК: *** в периода от 06.06.2023 г. до настоящия момент. Съдружници в дружеството са общините Съединение и С., като последната притежава по-голям дял. Дружеството е ангажирано с производство на компост, както и други дейности, свързани с управление на отпадъците и опазване на околната среда, други дейности необходими за изпълнението на УОИИ и незабранени с нормативен акт и непротиворечащи на основния предмет на дейност.
В качеството си на общински съветник в ОбС С. Марияна Топузова гласува „за“ приемане на Решение № 51 по Протокол № 8/28.02.2024 г. на ОбС С., с което общинският съвет приема доклада за състоянието на системите за финансово управление и контрол за 2023 г. на „***“ ООД, заедно с въпросник за самооценка на системите за финансово управление и контрол, изготвен от управителя В. Т..
Тя гласува „за“ приемането и на Решение № 112 по Протокол № 15/25.06.2024 г. на ОбС С., с което се определя цената, при която произведеният компост при експлоатация на компостираща инсталация, собственост на Община Съединение и Община С., от „***“ ООД, да се продава на крайни потребители.
По отношение на т. 15 от дневния ред за заседание на ОбС С., обективирано в Протокол № 28/31.03.2025 г. Марияна Топузова отново гласува „за“ приемане на решение, с което да се измени и допълни Решение № 112 по Протокол № 15/25.06.2024 г. на ОбС С.. Проектът на решение касае промяна на определените цени, при които произведеният компост да се продава на крайните потребители. Решението не е прието от общинския съвет.
  
Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-255/09.04.2025 г. на КПК съдържа необходимите реквизити, съгласно чл. 15 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качествата си съответно на кмет на Община С. за мандат 2023-2027 г. и общински съветник в ОбС С. за същия мандат, Петър Неделев и Марияна Топузова са лица, заемащи публична длъжност по смисъла на чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на тях е Комисията за противодействие на корупцията.
Съгласно чл. 44, ал. 1, т. 1 от ЗМСМА кметът на общината ръководи цялата ѝ изпълнителна дейност. 
Компетентността на общинския съвет, като орган на местно самоуправление, е регламентирана в чл. 21 от ЗМСМА, а правомощията на отделните общински съветници са изчерпателно изброени в чл. 33, ал. 1 от същия закон.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.

От извършените в НБД „Население“ справки не се установи между Петър Неделев от една страна и от друга Д. А., И. А. и П. П. да е налице роднинска връзка по права линия, по съребрена линия – до четвърта степен включително, или по сватовство – до втора степен включително, която да е от естество да обоснове свързаност между тях по смисъла на § 1, т. 9, б. „а“ от ДР на ЗПК.

Като кмет на Община С. Петър Неделев е упражнил свои правомощия по служба като е сключил Договор № 2 за предоставяне на консултантски услуги от 03.01.2024 г. с „***“ ЕООД, чийто собственик и управител е Д. А. С оглед липсата на свързаност между двамата обаче, не може да се обоснове наличието на частен интерес за Петър Неделев или за свързано с него лице от упражнените от него правомощия по служба.
Подобен извод следва да се направи и по отношение на упражнените от Петър Неделев правомощия по служба, касаещи сключеното от него Допълнително споразумение № 71/29.03.2024 г. с И. А. и подписаната Заповед № 11/09.04.2025 г., с която трудовото правоотношение на последния е прекратено, а също така и относно Трудов договор № 102/16.11.2023 г. и Допълнително споразумение № 88/27.05.2024 г., сключени между П. П. и кмета на Община С.. И в конкретния случай липсата на свързаност обосновава липсата на частен интерес за Неделев или за свързано с него лице.  
В случая са налице само две от предпоставките за „конфликт на интереси“ по отношение на Петър Неделев, в качеството му на кмет на Община С. – лице, заемащо публична длъжност и упражнени от лицето правомощия по служба. Не се установи обаче да е налице частен интерес от упражнените правомощия.

От писмо с вх. № КПК-5172-3/23.07.2025 г. на КПК от кмета на Община С. се установи, че между общината и адвокат В. К. не са налице сключени договори, следователно и Петър Неделев не е упражнил свое правомощие по служба, от което да се обосновава наличието на частен интерес. 
Липсата на който и да е от елементите на състава на конфликта на интереси, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на такъв.

От извършена справка в НБД „Население“ се установи, че В. Д. Т. е съпруг на Марияна Топузова и съответно свързано с нея лице по смисъла на § 1, т. 9, б. „а“ от ДР на ЗПК.
С оглед на това, че В. Т. е управител на „***“ ООД, може да се направи извод, че всяко упражнено правомощие по служба по отношение на дружеството от Марияна Топузова, в качеството ѝ на общински съветник в ОбС С., би могло да рефлектира благоприятно и върху нейния съпруг.
Безспорно от събраните по административната преписка материали се установи, че Топузова е гласувала „за“ по отношение на три решения на ОбС С., касаещи „***“ ООД – Решение № 51 по Протокол № 8/28.02.2024 г., Решение № 112 по Протокол № 15/25.06.2024 г. и по т. 15 от дневния ред за заседание на ОбС С., обективирано в Протокол № 28/31.03.2025 г., като последното не е прието.
Самостоятелно обаче наличието на свързано лице и упражняването на правомощия по служба от лице, заемащо публична длъжност не може да обоснове и възникването на конфликт на интереси. В конкретния случай липсва частен интерес за Марияна Топузова или за свързаното с нея лице и неин съпруг – В. Т., от упражнените от нея правомощия по служба. Нито едно от посочените по-горе решения на ОбС С. не засяга имуществени интереси на В. Т., нито го поставят в привилегировано положение. 
С Решение № 51 по Протокол № 8/28.02.2024 г. ОбС С. приема доклада за състоянието на системите за финансово управление и контрол за 2023 г. на „***“ ООД, заедно с въпросник за самооценка на системите за финансово управление и контрол. В случая се касае за отчет, който носи информация единствено за вече приключилата финансова година на дружеството – реализирани от общинското дружество приходи и извършени разходи, има информативен характер и не е от естество да доведе до облага за самия Топузов.
Другите две решения – Решение № 112 по Протокол № 15/25.06.2024 г. и по т. 15 от дневния ред за заседание на ОбС С., обективирано в Протокол № 28/31.03.2025 г., се касаят за определяне на цените, на които дружеството ще продава произведения компост на крайни потребители и отново не водят до реализиране на облага за В. Т. като негов управител.  
От горното следва, че в конкретния случай са налице само две от предпоставките за „конфликт на интереси“ по отношение на Марияна Топузова, в качеството ѝ на общински съветник в ОбС С. за мандат 2023-2027 г. – лице, заемащо публична длъжност и упражнени от лицето правомощия по служба. Не се установи обаче да е налице частен интерес от упражнените правомощия. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси.
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _m13i34qt0uxs]
НЕ УСТАНОВЯВА конфликт на интереси по отношение на Петър Неделев с ЕГН: ***, кмет на Община С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със сключени от него Договор № 2 за предоставяне на консултантски услуги от 03.01.2024 г. с „***“ ЕООД, Допълнително споразумение № 71/29.03.2024 г. с И. А., Трудов договор № 102/16.11.2023 г. и Допълнително споразумение № 88/27.05.2024 г. с П. П. и подписана от него Заповед № 11/09.04.2025 г., поради липсата на негов или на свързано с него лице частен интерес.

НЕ УСТАНОВЯВА конфликт на интереси по отношение на Петър Неделев с ЕГН: ***, кмет на Община С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със сключени договори между него, в качеството му на кмет на Община С. и адвокат В. К., поради липсата на упражнени правомощия по служба.

НЕ УСТАНОВЯВА конфликт на интереси по отношение на Марияна Топузова с ЕГН: ***, общински съветник в ОбС С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че е гласувала „за“ приемането на Решение № 51 по Протокол № 8/28.02.2024 г., Решение № 112 по Протокол № 15/25.06.2024 г., както и по т. 15 от дневния ред за заседание на ОбС С., обективирано в Протокол № 28/31.03.2025 г., поради липсата на неин или на свързано с нея лице частен интерес.

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


                КОМИСИЯ:

              ЗА ПРЕДСЕДАТЕЛ:……………(П)…….……………../АНТОН СЛАВЧЕВ/

		                ЧЛЕН:……………………(П)……………………/АНТОАНЕТА ЦОНКОВА/

		                ЧЛЕН:…………….............(П).............…………...….…../ПЛАМЕН ЙОЦОВ/ 







